G-21 Goose
Grumman G-21 Goose – JAV įmonės "Grumman" 1937 m. sukurtas amfibinis hidroplanas. „Goose“ pavadinime angliškai reiškia „žąsis“, kas turėjo simbolizuoti orlaivio amfibinę prigimtį - gebėjimą kilti tiek nuo žemės, tiek iš vandens. "Grumman Goose" priklausė „skraidančios valties“ hidroplanų tipui, t. y. lėktuvas, kuris nusileidęs vandenyje plaukioja tiesiog fiuzeliažu be jokių papildomų priemonių. G-21 buvo pirmasis dvimotoris "Grumman" orlaivis, taip pat pirmasis įmonės sukurtas monoplanas ir pirmasis hidroplanas, kurį sukūrė ši įmonė. Jis buvo kuriamas kaip aštuonvietis keleivinis verslo klasės lėktuvas. Antrojo Pasaulinio karo metu jį pačiai naudojo JAV kariuomenė, pakrančių apsaugos pajėgos, taip pat JAV sąjunginkės - Brazilija, Bolivija, Peru, Kanada. Civilinė orlaivio versija taip pat buvo eksportuojama į daugelį pasaulio šalių. Jis labai gerai užsirekomendavo atokiose Šiaurės vietovėse - Aliaskoje, Islandijoje, Kanadoje, Norvegijoje taip pat salų valstybėse - Fidžyje, Indonezijoje. Lėktuvai buvo gaminami Long Ailande (Niujorko valstija). Pradinis orlaivio modelis buvo grynai civilinis; karo metu jis buvo pritaikytas kariniams pervežimams, pakrančių apsaugai, ir netgi apginkluotas kovai su povandeniniais laivais. JAV kariuomenė skirtingoms šio orlaivio modeifikacijoms suteikė indeksus OA-9, OA-13A ir JRF. XXI a. pradžioje apie 60 šio modelio orlaivių buvo įvairių valstybių orlaivių registruose, apie 30 iš jų - skrydžiams tinkamos būklės. Žinoma apie 14 šio modelio orlaivių avarijų, pareikalavusių žmonių aukų. XXI a. pradžioje dešimt šio modelio orlaivių buvo eksponuojami įvairiuose aviacijos muziejuose Indonezijoje (1 vnt.), JAV (7 vnt.), Kanadoje (1 vnt) ir Švedijoje (1 vnt.). 2007 m. Gibsonvilio mieste (Šiaurės Karolina, JAV) įsikūrusi įmonė "Antilles Seaplanes" paskelbė planus atnaujinti G-21 gamybą. Į lėktuvą, kuriam suteiktas pavadinimas "Antilles G-21G Super Goose" numatyta montuoti turbosraigtinius variklius "Pratt & Whitney Canada PT6A-34", išvystančius 680 AG (510 kW) galią, modernią avinioką, įskaitant "stiklinį" prietaisų skydelį, sustiprinti planerio mazgus. 2009 m. ši įmonė užsidarė, nei vienas naujas orlaivis nebuvo pagamintas.